# Bernhard Cathrinus Paus

### Fra Wikipedia, den frie encyklopedi

Bernhard C. Pauss, maleri på Hartvig Nissens skole

Bernhard Cathrinus Paus (også skrevet Pauss, på bøker mest B. Pauss) (1839–1907) var en norsk teolog og en av Norges fremste skolemenn omkring århundreskiftet. Han ble født i Drammen som sønn av skipsrederen Nicolai Nissen Paus, og tok teologisk embedseksamen i Christiania i 1861. Paus var etter Hartvig Nissen fra 1872 til sin død i 1907 bestyrer for den daværende private Nissens Pikeskole på Frogner i Oslo, som han også fra 1872 til 1903 var først en av de tre, deretter to og til sist den eneste eieren av. Nissens Pikeskole var den første høyere skole for jenter i Norge, og heter fra 1963 Hartvig Nissens skole. I den første tiden var han bestyrer og medeier sammen med J. C. Keyser og Einar Lyche, men etter at de trakk seg ut i høy alder ble han eneste bestyrer og eneeier. I tillegg skrev han, delvis sammen med Hartvig Lassen, en rekke lærebøker i norsk og tysk som var i omfattende bruk i den norske skolen fra 1870-tallet og frem til 1930-tallet, og i sin tid ble regnet som de beste på området. Den sterkt religiøse teologen Paus var videre aktiv bl.a. som redaktør for Santalmisjonens tidsskrift og bidro i avgjørende grad til å bygge opp misjonsorganisasjonen, og var tidvis nevnt som bispekandidat. Han var gift først med skipsrederdatteren Augusta Thoresen og deretter med Anna Henriette Wegner, datteren av Blaafarveværkets generaldirektør, godseier og generalkonsul Benjamin Wegner. Hans kone Henriette var lærerinne ved skolen, og fra 1885 til 1909 inspektrise (førstelærerinne). Bernhard Paus hadde fem barn, bl.a. kirurgen Nikolai Nissen Paus som ble president i Norges Røde Kors og juristen George Wegner Paus som ble direktør i Norsk Arbeidsgiverforening. Han var farfar til Frimurerordenens stormester, overlege B. C. Paus, som ble oppkalt etter ham. Hans grav på Vår Frelsers Gravlund i Oslo er fredet.

Bernhard Paus var ikke i familie med Hartvig Nissen, til tross for at både hans far og sønn hadde Nissen som mellomnavn. Nissen-navnet i Bernhard Paus' familie stammet fra Bernhard Paus' tippoldemor, Andrea Jaspare Nissen, født 1725 i Sønderjylland i Danmark i en gammel godseierfamilie som kan føres tilbake til midten av 1400-tallet og som gjennom inngifte nedstammet fra mye av den danske uradelen, som ble gift med Bernhard Paus' tippoldefar, sorenskriver Hans Paus i Øvre Telemark. Hun var for øvrig en slektning av Georg Nikolaus von Nissen, og hennes farfar, som også het Nikolaus Nissen, var landsdommer i Nørrejylland og dansk krigskommissær i Skåne under Store nordiske krig, og eier av flere gods. Denne slekten Nissen er utførlig beskrevet i Harald Nissen og Gunnar Brun Nissens bok Slekten Nissen fra Bov sogn i Sønderjylland (Trondheim 1978).

Hentet fra «http://no.wikipedia.org../../../b/e/r/Bernhard_Cathrinus_Paus_ae39.html»

Kategorier: Norske teologer | Fødsler i 1839 | Dødsfall i 1907

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk